PMIndiaData/PMIndiaSum huggingface dataset:
இந்தியா-சீனா எல்லைப்பகுதிகளின் நிலவரம் குறித்து பிரதமர் திரு.நரேந்திர மோடி வெளியிட்ட அறிக்கை

நண்பர்களே, கல்வாண் பள்ளத்தாக்குப் பகுதியில் நமது தாய்மண்ணைப் பாதுகாக்கும் பணியின்போது, இந்திய தாயின் வீரமகன்கள், மாபெரும் தியாகம் செய்துள்ளனர். நாட்டுக்காக சேவையாற்றும் போது மிகப்பெரும் தியாகத்தை செய்துள்ள அவர்களுக்கு நான் தலைவணங்குகிறேன். எனது இதயங்கனிந்த மரியாதையை அவர்களுக்கு செலுத்துகிறேன். இந்த மிகப்பெரும் சோகத்தில், தியாகிகளின் குடும்பத்தினருக்கு எனது இரங்கலை தெரிவித்துக் கொள்கிறேன். இன்று ஒட்டுமொத்த தேசமும் உங்களுடன் உள்ளது. நாட்டின் அனுதாபம் உங்களுடன் உள்ளது. நமது தியாகிகளின் மாபெரும் தியாகம், வீணாகிவிடாது. எந்தமாதிரியான நிலைமை மற்றும் சூழ்நிலை இருந்தாலும், நாட்டின் நிலப்பகுதியின் ஒவ்வொரு அங்குலத்தையும் இந்தியா உறுதியாக பாதுகாக்கும். அதேபோல, தனது சுயமரியாதையையும் விட்டுக் கொடுக்காது. கலாச்சார ரீதியாக அமைதியை விரும்பும் நாடாக இந்தியா உள்ளது. நமது வரலாறும், அமைதி விரும்பும் நாடு என்பதையே காட்டுகிறது. இந்தியாவின் கொள்கை மந்திரம் என்பது – लोकाः समस्ताः सुखिनों भवन्तु। எந்தவொரு காலகட்டத்திலும், ஒட்டுமொத்த உலகம் மற்றும் மனிதசமூகத்தின் அமைதி மற்றும் நலனையே விரும்பினோம். நமது அண்டை நாடுகளுடன் எப்போதுமே ஒருங்கிணைந்தும், நட்புரீதியாகவும் நெருங்கிப் பணியாற்றியுள்ளோம். அவர்களின் மேம்பாடு மற்றும் நலனை எப்போதுமே விரும்பியுள்ளோம். எப்போதெல்லாம் கருத்து வேறுபாடுகள் ஏற்படுகிறதோ, அப்போதெல்லாம், இந்த வேறுபாடுகள் பிரச்சினையாக மாறிவிடக் கூடாது என்பதை உறுதிப்படுத்த தொடர்ந்து முயற்சி மேற்கொண்டு வருகிறோம். யாரையும் நாம் தூண்டிவிட்டதில்லை. எனினும், நமது நாட்டின் நல்லிணக்கம் மற்றும் இறையாண்மையில் சமரசம் செய்து கொண்டதில்லை. தேவைப்படும்போதெல்லாம், நமது பலத்தை வெளிப்படுத்தியுள்ளோம். நாட்டின் நல்லிணக்கம் மற்றும் இறையாண்மையைப் பாதுகாப்பது மற்றும் உறுதிப்படுத்துவதற்கு நமது திறமையை நிரூபித்துள்ளோம். நமது தேசத்தின் தன்மையில் ஒரு அங்கமாக தியாகமும், சகிப்புத் தன்மையும் உள்ளது. அதேநேரத்தில், வீரமும், திறமையும் கூட அதற்கு இணையாக பங்கு வகிக்கிறது. நமது வீரர்கள் வெளிப்படுத்திய தியாகம் வீணாகிவிடாது என்று நாட்டுக்கு நான் உறுதியளிக்க விரும்புகிறேன். இந்தியாவின் நல்லிணக்கமும், இறையாண்மையுமே நமக்கு முதன்மையானது. இதனைப் பாதுகாப்பதிலிருந்து நம்மை யாரும் தடுத்து நிறுத்திவிட முடியாது. இதில் யாருக்கும் எந்தவொரு சந்தேகமும் தேவையில்லை. இந்தியா அமைதியை விரும்புகிறது. எனினும், அத்துமீறல்கள் ஏற்படும்போது, இந்தியா உரிய பதிலடி கொடுக்கும். போராடிக் கொண்டிருந்தபோது, நமது வீரர்கள் உயிர்துறந்தனர் என்பதை அறிந்து நாடு பெருமைப்படுகிறது. இரண்டு நிமிடம் மவுனத்தை கடைபிடித்து இந்த மகன்களுக்கு மரியாதை செலுத்துமாறு உங்கள் அனைவரையும் நான் வலியுறுத்தி கேட்டுக் கொள்கிறேன்.
கிறிஸ்துமஸ் திருநாளையொட்டி நாட்டு மக்களுக்குப் பிரதமர் வாழ்த்து

கிறிஸ்துமஸ் திருநாளை ஒட்டி பிரதமர் திரு. நரேந்திர மோடி நாட்டு மக்களுக்குத் தமது வாழ்த்துக்களைத் தெரிவித்துக் கொண்டுள்ளார். கிறிஸ்துமஸ் வாழ்த்துக்கள் மெரி கிறிஸ்மஸ். இயேசு கிறிஸ்துவின் வாழ்க்கையும், கொள்கைகளும் உலகெங்கிலுமுள்ள பல இலட்சக்கணக்கான மக்களுக்கு வலிமை அளிக்கிறது. நீதியுள்ள, நியாயமான, அனைவரையும் உள்ளடக்கிய ஒரு சமுதாயத்தைக் கட்டமைப்பதற்கு அவரது பாதை தொடர்ந்து வழிகாட்டட்டும். எல்லோரும் மகிழ்வுடனும் நல்ல உடல் நலத்துடனும் இருக்கட்டும் என்று பிரதமர் கூறியுள்ளார். ——
அறிவியல், தொழில்நுட்பம் மற்றும் கண்டுபிடிப்பு ஆகிய துறைகளில் ஒத்துழைப்புக்கான பிரிக்ஸ் புரிந்துணர்வு ஒப்பந்தம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, அறிவியல், தொழில்நுட்பம் மற்றும் கண்டுபிடிப்பு குறித்து கையெழுத்திடப்பட்ட பிரிக்ஸ் புரிந்துணர்வு ஒப்பந்தத்துக்கு ஏற்பளித்தது. அறிவியல், தொழில்நுட்பம் மற்றும் கண்டுபிடிப்பு குறித்த பிரிக்ஸ் புரிந்துணர்வு ஒப்பந்தம், கடந்த மார்ச் 2015ல், பிரேசில் நாட்டின் பிரசிலியாவில் நடைபெற்ற 3வது பிரிக்ஸ் அறிவியில் தொழில்நுட்ப அமைச்சர்கள் மாநாட்டில் கையெழுத்திடப்பட்டது. பிரிக்ஸ் நாடுகளிடையே அறிவியல் மற்றும் தொழில்நுட்பத்தில் ஒத்துழைப்பு மற்றும், அறிவியல் தொழில்நுட்பம் தொடர்பான நிகழ்ச்சிகளை நடத்துவது ஆகியவற்றை இந்த புரிந்துணர்வு ஒப்பந்தம் வலியுறுத்துகிறது. இப்புரிந்துணர்வு ஒப்பந்தத்தின் நோக்கம், பிரிக்ஸ் நாடுகளிடையே, அறிவியல் மற்றும் தொழில்நுட்பத்தின் அடிப்படையில் பொதுவான இலக்குகளை அடைவது, பிராந்திய ஒத்துழைப்பை நல்குவது, மற்றும், அறிவியல் தொடர்பான அனுபவங்களை பகிர்ந்து கொள்வது, புதிய கண்டுபிடிப்புகளில் கவனம் செலுத்துவது, ஆகியவை. இந்தியா சார்பாக மத்திய அறிவியல் மற்றும் தொழில்நுட்பத் துறை மற்றும் பிரிக்ஸ் நாடுகளின் சார்பாக சம்பந்தப்பட்ட துறைகளைச் சேர்ந்த அமைச்சகங்கள் ஆகியவை இந்த ஒத்துழைப்புக்கான மையங்களாகவும், இந்த ஒப்பந்தத்தின் நோக்கங்களை நிறைவேற்றுவதற்காகவும், இது தொடர்பாக உருவாக்கப்படும் திட்டங்களுக்கு நிதியளிப்பதற்காகவும் செயல்படும்.
உயிரி தொழில்நுட்பத்துறையில் இந்தியா – பிரேசில் இடையேயான ஒப்பந்தம் குறித்து அமைச்சரவைக் கூட்டத்தில் விளக்கம் அளிக்கப்பட்டது

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா – பிரேசில் இடையே மே 2018-ல் கையெழுத்தான புரிந்துணர்வு ஒப்பந்தம் குறித்து விளக்கம் அளிக்கப்பட்டது. இந்த புரிந்துணர்வு ஒப்பந்தம், இந்தியா – பிரேசில் இடையேயான இருதரப்பு உறவுகளை வலுப்படுத்தும் வகையில் கையெழுத்திடப்பட்டுள்ளது. உயிரி மருத்துவம் மற்றும் சுகாதாரம், குறிப்பாக, உயிரி தொழில்நுட்பம் சார்ந்த பொருட்கள் தயாரிப்பு, வேளாண்மை, உயிரி எரிபொருள் மற்றும் உயிரி எரிசக்தி, நானோ தொழில்நுட்பம் உள்ளிட்ட துறைகளில் இரு நாடுகளும் இணைந்து செயல்படவும் இந்த ஒப்பந்தத்தில் வகை செய்யப்பட்டுள்ளது.
பிரதமர் மோடிக்கு அதிபர் புதினின் பரிசு

ரஷ்ய அதிபர் திரு விளாடிமிர் புதின் பிரதமர் திரு நரேந்திர மோடியை அதிபர் மாளிகையான கிரெம்ளினில் புதன்கிழமை மாலை சந்தித்து பேசினார். மகாத்மா காந்தியின் நாட்குறிப்பின் ஒரு பக்கத்தை இந்த சந்திப்பின் போது ரஷ்ய அதிபர் புதின் பிரதமர் மோடிக்கு பரிசு அளித்தார். இதில் மகாத்மா காந்தியடிகள் கைப்பட எழுதிய குறிப்புக்கள் இடம் பெற்றுள்ளது. வங்காள மாகாணத்தை சேர்ந்த 18 வது நூற்றாண்டின் பிற்பகுதியில் பயன்படுத்தப்பட்ட வாளினை பரிசளித்தார். இந்த வாளில் நுணுக்கமான வெள்ளி வேலைப்பாடுகள் இடம்பெற்று உள்ளது என்பது குறிப்பிடத்தக்கது.
வறுமை மற்றும் பசி ஒழிப்புக்கு  இந்தியா, பிரேசில் மற்றும் தெற்கு ஆபிரிக்கா நிதிக்கான முத்தரப்பு ஒப்பந்தத்திற்கு மத்திய அமைச்சரவை ஒப்புதல்

வறுமை மற்றும் பசி ஒழிப்புக்கு இந்தியா, பிரேசில் மற்றும் தெற்கு ஆபிரிக்கா நிதிக்கான முத்தரப்பு ஒப்பந்தத்தில் கையெழுத்திட பிரதமர் திரு. நரேந்திர மோடி தலைமையிலான மத்திய அமைச்சரவை குழு ஒப்புதல் அளித்துள்ளது. தெற்கு – தெற்கு ஒத்துழைப்பில் முக்கிய காரணமாக உள்ள இந்தியா, பிரேசில் மற்றும் தெற்கு ஆபிரிக்கா நிதியை (இ.பி.தெ.ஆ. நிதி) வலுப்படுத்த இந்த முடிவு உதவும். இ.பி.தெ.ஆ நாடுகள் ஒவ்வொரு ஆண்டும் ரூ 10 கோடி இந்த நிதிக்காக வழங்குகிறது. ஜனவரி 2015 வரை இதில் 2.28 கோடி அமெரிக்க டாலர் திரட்டப்பட்டு உள்ளது. இதில் 2.62 கோடி அமெரிக்க டாலர் அமலாக்கப்பட்ட / ஒப்புதல் அளிக்கப்பட்ட திட்டங்களுக்கு ஒதுக்கவைக்கப்பட்டு உள்ளது. மீதம் உள்ள 91 லட்சம் அமெரிக்க டாலர் திட்டமிடுதலுக்கு ஒதுக்கி வைக்கப்பட்டுள்ளது. வளர்ச்சி அடையாத மூன்றாவது நாடுகளின் முன்னேற்றத் திட்டங்களை இ.பி.தெ.ஆ. நிதி மேற்கொள்கிறது. இ.பி.தெ.ஆ. நிதி ஆதரவு அளிக்க உள்ள முதல் திட்டம் வேளாண் மற்றும் கால் நடை வளர்ச்சி தொடர்பான திட்டமாகும். டிசம்பர் 2006ல் நியூ யார்க்கில் நடைபெற்ற 2006 ஐக்கிய நாடுகள் தினத்தன்று தெற்கு – தெற்கு பங்குதரரர் விருது இ.பி.தெ.ஆ. நிதிக்கு வழங்கப்பட்டது. தெற்கு – தெற்கு வளர்ச்சி ஒத்துழைப்பில் இ.பி.தெ.ஆ. நிதியின் முக்கியத்துவத்தையும் அங்கீகாரத்தையும் குறிக்கிறது. இ.பி.தெ.ஆ யின் பேச்சுவார்த்தை குழுவின் ஒத்துழைப்புக்கான மூன்று தூண்களில் ஒரு தூணாக வறுமை மற்றும் பசி ஒழிப்புக்கான இ.பி.தெ.ஆ. நிதி 2004 துவங்கப்பட்டது. சர்வதேச அரசியல் பிரச்சனைகள் குறித்த கலந்தாலோசனை மற்றும் ஒத்துழைப்பு, முக்கியமான துறைகள் மற்றும் திட்டங்களில் முத்தரப்பு ஒத்துழைப்பு மீதமுள்ள இரு தூண்களாகும். பின்னணி தெற்கு பகுதியில் சர்வதேச அளவில் தொடர்பு மற்றும் தாக்கம் கொண்ட மூன்று ஜனநாயக நாடுகளின் ஒத்துழைப்பு குழுவாக இ.பி.தெ.ஆ யின் பேச்சுவார்த்தைக் குழு ஜூன்2003 ல் அமைக்கப்பட்டது. வளர்ந்து வரும் மூன்று நாடுகளும் பல வகையான, பன்முக கலாச்சாரம், பல வகையான மொழிகள் மற்றும் பல வகை மத சமூகங்கள் கொண்டுள்ளது.
ஸ்ரீ சக்தி புரஸ்கார், நாரி சக்தி புரஸ்கார் விருது பெற்றவர்கள் பிரதமருடன் சந்திப்பு

சர்வதேச மகளிர் தினத்தை முன்னிட்டு, 2014ம் ஆண்டுக்கான ஸ்ரீ சக்தி புரஸ்கார் மற்றும் நாரி சக்தி புரஸ்கார் விருது பெற்றவர்களுடன் பிரதமர் திரு. நரேந்திர மோடி கலந்துரையாடினார். இந்த கலந்துரையாடலின் போது, விருது பெற்றவர்கள் தங்களின் அனுபவங்களையும் தங்களுக்குத் தூண்டுகோலாக இருந்த விஷயங்களையும் பகிர்ந்துக் கொண்டனர். சமீபத்திய நிதி நிலை அறிக்கையின் போது, அறிவிக்கப்பட்ட ஓய்வூதியத் திட்டம், பிரதமர் மக்கள் நிதி திட்டம் மற்றும் மத்திய அரசின் பல்வேறு நலத்திட்டங்கள், நடவடிக்கைகள் குறித்து மக்களிடம் விழிப்புணர்வை ஏற்படுத்துமாறு பிரதமர் அவர்களைக் கேட்டுக்கொண்டார். இத்திட்டங்கள் பெண்களுக்குப் பெரிய அளவில் பலன் அளிக்கும். அரசு சாரா அமைப்புகள் இத்திட்ட பலன்களைத் தேவையான மக்களுக்கு கொண்டு சேர்ப்பதில் முக்கிய பங்கு வகிக்கிறது என்று பிரதமர் தெரிவித்துள்ளார். மத்திய பெண்கள் மற்றும் குழந்தை மேம்பாட்டு அமைச்சர் திருமதி. மேனகா காந்தியும் இந்நிகழ்ச்சியில் பங்கேற்றார்.
சீன கம்யூனிஸ்ட் கட்சியின் மத்திய அரசியல் மற்றும் சட்டத்துறை கமிஷனின் செயலாளர் திரு.மெங்க் ஜியான்சு இந்திய பிரதமரை சந்தித்தார்.

சீன கம்யூனிஸ்ட் கட்சியின் மத்திய அரசியல் மற்றும் சட்டத்துறை கமிஷனின் செயலாளர் திரு.மெங்க் ஜியான்சு இந்திய பிரதமர் மோடியை இன்று சந்தித்தார். கடந்த இரண்டாண்டுகளில் இந்தியா மற்றும் சீனா இடையே பரஸ்பரம் உயர்மட்ட அளவில் நடந்துள்ள பயணங்களை வரவேற்ற பிரதமர் மோடி, இப்படியான பயணங்கள் இருநாடுகளுக்கிடையேயான புரிதலை மேம்படுத்தும் என தெரிவித்தார். மே 2015ல் சீனாவுக்கு மேற்கொண்ட தன்னுடைய வெற்றிகரமான இருதரப்பு பயணத்தை ஆர்வத்துடன் நினைவுகூர்ந்த பிரதமர், செப்டம்பர் 2016ல் ஹேங்க்சோ நகருக்கு G-20 மாநாட்டின் பொருட்டு செய்த பயணத்தையும் நினைவுகூர்ந்தார். இருதலைவர்களும் பயங்கரவாதத்திற்கு எதிரான இருதரப்பு நடவடிக்கைகள் உள்ளிட்ட விஷயங்கள் குறித்து விவாதித்தனர். சர்வதேச அமைதிக்கும், பாதுகாப்புக்கும் பயங்கரவாதம் மிகப்பெரிய அச்சுறுத்தலாக இருப்பதாகவும், இந்தியா-சீனா நாடுகள் பயங்கரவாதத்துக்கு எதிராக இணைந்து செயல்படுவது மேம்பட்டிருப்பதை வரவேற்றார்.
ராஜ்மாதா விஜய ராஜே சிந்தியாவின் பிறந்த தினத்தையொட்டி பிரதமர் அவருக்கு மரியாதை செலுத்தியுள்ளார்

ராஜ்மாதா விஜய ராஜே சிந்தியாவின் பிறந்த தினத்தையொட்டி பிரதமர் திரு நரேந்திர மோடி அவருக்கு மரியாதை செலுத்தியுள்ளார். அவர் துணிச்சல் மற்றும் தொலைநோக்குப் பார்வைக்கு இணையானவர் என்று திரு மோடி கூறியுள்ளார். இது குறித்து பிரதமர் டுவிட்டரில் வெளியிட்டுள்ள செய்தியில், "அவரது பிறந்தநாளில், ராஜ்மாதா விஜய ராஜே சிந்தியா அவர்களுக்கு மரியாதை செலுத்துகிறேன். அவர் துணிச்சலுக்கும், தொலைநோக்குப் பார்வைக்கும் எடுத்துக்காட்டாக திகழ்ந்தார். மற்றவர்களுக்குச் சேவை செய்வதில் அவர் தனது வாழ்க்கையை அர்ப்பணித்தார். முந்தைய மன்கிபாத் நிகழ்ச்சி ஒன்றில் அவரது சிறந்த ஆளுமையைப் பற்றி நான் கூறியதைப் பகிர்கிறேன்." என்று குறிப்பிட்டுள்ளார்.
நாடாளுமன்ற உறுப்பினரும் மத்திய முன்னாள் அமைச்சருமான திரு. சன்வர் லால் ஜாட் மறைவிற்கு பிரதமர் இரங்கல்

நாடாளுமன்ற உறுப்பினரும் மத்திய முன்னாள் அமைச்சருமான திரு. சன்வர் லால் ஜாட் மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “நாடாளுமன்ற உறுப்பினரும் மத்திய முன்னாள் அமைச்சருமான திரு. சன்வர் லால் ஜாட் மறைவு குறித்து அறிந்து வேதனை அடைந்தேன். பா.ஜ.க. மற்றும் தேசத்திற்கு இது பெரிய இழப்பாகும். எனது இரங்கல்கள் திரு. சன்வர் லால் ஜாட் கிராமங்கள் மற்றும் விவசாயிகள் நலனுக்காக தீவிரமாக பாடுபட்டவர். இந்த சோகமான தருணத்தில் எனது சிந்தனைகள் அவரது குடும்பத்தினர் மற்றும் ஆதரவாளர்களுடன் உள்ளது” என்று பிரதமர் குறிப்பிட்டுள்ளார்.
இலங்கை அதிபருக்கு பிரதமர் திரு. மோடி நன்றி

கோவிட் – 19 அவசர கால பயன்பாட்டு நிதியத்துக்கு பங்களிப்பு செய்தமைக்காக இலங்கை அதிபர் திரு. கோத்தபய ராஜபக்சவுக்கு இந்தியப் பிரதமர் திரு. நரேந்திர மோடி நன்றி தெரிவித்துக் கொண்டார். “சார்க் கோவிட் – 19 அவசர கால பயன்பாட்டு நிதியத்துக்கு 5 மில்லியன் டாலர்களை நன்கொடையாக அளித்த இலங்கை அதிபர் திரு. கோத்தபய ராஜபக்சவுக்கு அன்புடன் நன்றி தெரிவித்துக் கொள்கிறேன். இந்த நோய்க்கு எதிரான நமது போராட்டம் செம்மையாக அமைய, நம்முடைய ஒத்துழைப்பு நீண்டகால பலன்களைத் தரும்” என்று பிரதமர் கூறியுள்ளார்.
முக்கிய துறைகளில் வளர்ச்சிப் பணிகளுக்காக நாகாலாந்து மக்களுக்கு பிரதமர் வாழ்த்து

இணைப்பு, கல்வி, சுற்றுலா மற்றும் எரிசக்தி போன்ற முக்கிய துறைகளை உள்ளடக்கிய வளர்ச்சிப் பணிகளுக்காக நாகாலாந்து மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். நாகாலாந்து முதல்வர் நெய்பியு ரியோவின் ட்வீட்டுக்கு பதிலளித்த பிரதமர் தனது ட்விட்டர் பதிவில் தெரிவித்திருப்பதாவது: ”இணைப்பு, கல்வி, சுற்றுலா மற்றும் எரிசக்தி போன்ற முக்கிய துறைகளை உள்ளடக்கிய வளர்ச்சிப் பணிகளுக்காக நாகாலாந்தின் எனது சகோதரிகள் மற்றும் சகோதரர்களுக்கு வாழ்த்துக்கள். தேசிய ஜனநாயக கூட்டணி அரசு, நாகாலாந்தின் ஆற்றல்மிக்க மக்களின் நம்பிக்கைகளை நிறைவேற்றுவதில் உறுதியாக உள்ளது”.
தொழுநோய் ஒழிப்பு தினத்தையொட்டி பிரதமரின் செய்தி

`சிகிச்சை அளிக்கப்படக் கூடிய நோயான’ தொழுநோயை இந்தியாவில் இருந்து முழுமையாக ஒழிக்க அனைவரும் கூட்டாக முயற்சி மேற்கொள்ள வேண்டும் என்று பிரதமர் திரு. நரேந்திர மோடி அழைப்பு விடுத்துள்ளார். தொழுநோய் ஒழிப்பு தினத்தை ஒட்டி பிரதமர் வெளியிட்டுள்ள செய்தியில், தொழுநோயில் இருந்து குணம் அடைந்தவர்கள் சமூக – பொருளாதார ரீதியாக வாழ்வில் மேலே வருவதற்கும், நாட்டை உருவாக்குவதில் அவர்களின் பங்களிப்பு இடம் பெறுவதற்கும் நாம் ஒன்று சேர்ந்து பாடுபட வேண்டும் என்று கூறியுள்ளார். மகாத்மா காந்தி கண்ட கனவை நனவாக்கும் வகையில், நாட்டின் இந்தக் குடிமக்கள் கண்ணியத்துடன் வாழ்வதை உறுதி செய்ய நாம் கடுமையாக உழைக்க வேண்டும் என்று அவர் குறிப்பிட்டுள்ளார். தொழுநோயால் பாதிக்கப்பட்ட மக்களுக்காக மகாத்மா காந்தி தொடர்ந்து அக்கறை காட்டி வந்தார் என்பதை பிரதமர் நினைவுகூர்ந்துள்ளார். அவர்களுக்கு சிகிச்சை தருவது மட்டும் காந்தியின் நோக்கமாக இருக்கவில்லை. நமது சமூகத்தில் பிரதான இயக்கத்தில் அவர்களையும் கொண்டு வர வேண்டும் என மகாத்மா காந்தி விரும்பினார் என்றும் மோடி குறிப்பிட்டுள்ளார். தேசிய தொழுநோய் ஒழிப்புத் திட்டத்தின் கீழ், இந்த நாட்டில் இருந்து தொழுநோயை ஒழிப்பதற்கு மேற்கொள்ளும் முயற்சி, மகாத்மா காந்தியின் லட்சியத்துக்கு நாம் ஆற்றும் கடமையாக இருக்கும் என்று பிரதமர் கூறியுள்ளார். இந்தத் திட்டம் 1955-ல் தொடங்கப்பட்டது என்பதையும் அவர் குறிப்பிட்டுள்ளார். பொது சுகாதார பிரச்சினையில் இருந்து தொழுநோயை ஒழிப்பது, அதாவது தேசிய அளவில் 10,000 மக்கள் தொகையில் இந்த நோயால் பாதிக்கப்பட்டவர்களின் எண்ணிக்கை 1-ஐவிட குறைவாக இருக்க வேண்டும் என்ற இலக்கு 2005ல் எட்டப்பட்டது என்று அவர் குறிப்பிட்டுள்ளார். தொழுநோய் கண்டறியப்பட்ட நிகழ்வுகள் கணிசமாகக் குறைந்துவிட்டது என்றாலும், நோயைக் கண்டறியும் போது தெரிய வரும் உடல் உறுப்பு பாதிப்புகள் அதிகமாக உள்ளது என்றும் தெரிவித்துள்ளார். கடைசி நிலை வரையில் சிகிச்சை வசதி சென்று சேருவதை உறுதி செய்வதற்கு, எல்லா முயற்சிகளையும் நாம் செய்ய வேண்டும் என்பது மட்டுமின்றி, இந்த நோய் தொடர்பாக சமூகத்தில் உள்ள தவறான எண்ணங்களை நீக்குவதற்கும் ஒன்றாக நாம் பாடுபட வேண்டும் என்று பிரதமர் கூறியுள்ளார். தொழுநோய் பாதித்தவர்களைக் கண்டறிய தேசிய சுகாதாரத் திட்டத்தின் கீழ் 2016-ல் மூன்று வழிகளிலான அணுகுமுறை அறிமுகம் செய்யப்பட்டது என்று பிரதமர் குறிப்பிட்டுள்ளார். குறிப்பாக, எளிதில் செல்ல முடியாத பகுதிகளுக்கு இத் திட்டம் அறிமுகம் செய்யப்பட்டது. 2016-ல் சிறப்பு தொழுநோய் கண்டறியும் பிரச்சாரம் நடத்தப்பட்டது. அதன்விளைவாக 32000 பேருக்கு இந்த நோய் பாதிப்பு இருப்பது உறுதி செய்யப்பட்டது. அவர்கள் சிகிச்சைக்கு உட்படுத்தப் பட்டுள்ளனர். மேலும், அந்த நோயாளிகளுடன் நெருக்கமான தொடர்பில் இருப்பவர்களுக்கும், இந்த நோய் பாதிப்பு வந்துவிடக் கூடிய வாய்ப்புகளைக் குறைப்பதற்காக மருந்து தரப்பட்டது என்றும் பிரதமர் நரேந்திர மோடி குறிப்பிட்டுள்ளார்.
அகில இந்திய மேயர்கள் மாநாட்டை டிசம்பர் 17 அன்று பிரதமர் தொடங்கி வைக்க உள்ளார்

உத்தரப்பிரதேசத்தின் நகர்ப்புற மேம்பாட்டுத்துறையால் வாரணாசியில் ஏற்பாடு செய்யப்பட்டுள்ள அகில இந்திய மேயர்கள் மாநாட்டைப் பிரதமர் திரு நரேந்திர மோடி 2021, டிசம்பர் 17 அன்று காலை 10.30 மணிக்குக் காணொலி காட்சி மூலம் தொடங்கி வைத்து உரையாற்றவுள்ளார். நாடு முழுவதும் உள்ள பல்வேறு மாநிலங்களைச் சேர்ந்த மேயர்கள் இந்த மாநாட்டில் பங்கேற்பார்கள். இந்த மாநாட்டின் மையப் பொருள் “புதிய நகர்ப்புற இந்தியா” என்பதாகும். நகரப்பகுதிகளில் வாழ்க்கை எளிதாக நடத்தப்படுவதை உறுதி செய்ய பிரதமர் தொடர்ச்சியான முயற்சியை மேற்கொண்டு வருகிறார். நகர்ப்புறத்தில் பாழடைந்த உள்கட்டமைப்பு மற்றும் வசதிகள் குறைப்பாட்டுப் பிரச்சனைகளுக்கு தீர்வுகாண அரசு பலவகையான திட்டங்களைத் தொடங்கியுள்ளது. முயற்சிகளை மேற்கொண்டுள்ளது. இந்த முயற்சிகளுக்கு உத்தரப்பிரதேச மாநிலத்தில் சிறப்பு கவனம் செலுத்தப்படுகிறது. குறிப்பாக கடந்த 5 ஆண்டுகளில் இது நகர்ப்புற வரைபடத்தில் வெகுவான முன்னேற்றத்திற்கும், மாற்றத்திற்கும் சான்றாக உள்ளது. நகர்ப்புற வளர்ச்சியில் மத்திய அரசு மற்றும் உத்தரப்பிரதேச அரசின் முக்கிய சாதனைகளை எடுத்துக்காட்டும் கண்காட்சி ஒன்றுக்கும் டிசம்பர் 17 முதல் 19 வரை ஏற்பாடு செய்யப்பட்டுள்ளது. உத்தரப்பிரதேச முதலமைச்சரும், மத்திய வீட்டு வசதி மற்றும் நகர்ப்புற மேம்பாட்டுத்துறை அமைச்சரும் இந்த மாநாட்டில் கலந்து கொள்வார்கள்.
மேகாலயா, மணிப்பூர் மற்றும் திரிபுரா மாநில தினம் – பிரதமர் வாழ்த்து

மேகாலயா, மணிப்பூர் மற்றும் திரிபுரா மாநில தினத்தை முன்னிட்டு பிரதமர் திரு நரேந்திர மோடி அம்மாநில மக்களுக்கு தனது வாழ்த்துகளை கூரியுள்ளார். மேகாலயா, மணிப்பூர் மற்றும் திரிபுரா மாநில தினத்தை முன்னிட்டு அம்மாநில மக்களுக்கு எனது வாழ்த்துகள். இம்மாநிலங்ககளின் வளர்ச்சி பயணத்திற்கு எனது நல்வாழ்த்துகள்.
காமன்வெல்த் போட்டிகள் 2022-இல் வெண்கலப் பதக்கம் வென்ற ஹர்ஜிந்தர் கௌருக்கு பிரதமர் வாழ்த்து

பர்மிங்ஹாமில் நடைபெறும் காமன்வெல்த் போட்டிகள் 2022-இல் மகளிருக்கான 71 கிலோ எடைப் பிரிவில் வெண்கலப் பதக்கம் வென்ற பளுதூக்கும் வீராங்கனை ஹர்ஜிந்தர் கௌருக்கு பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டர் பதிவில் பிரதமர் கூறியிருப்பதாவது: “காமன்வெல்த் போட்டிகளில் நமது பளுதூக்கும் வீரர்கள் குழு மிகச் சிறப்பாக செயலாற்றியுள்ளது. அந்த வரிசையில், ஹர்ஜிந்தர் கௌர் வெண்கலப் பதக்கம் வென்றுள்ளார். இத்தகைய சிறப்பான சாதனையைப் புரிந்த அவருக்கு வாழ்த்துகள். அவரது எதிர்கால முயற்சிகளுக்கு நல்வாழ்த்துகள்.”
ஷியாமாஜி கிருஷ்ண வர்மாவின் பிறந்த நாளை முன்னிட்டு பிரதமர் அஞ்சலி

இந்தியாவின் சுதந்திர போராட்ட விரர்களில் புரட்சிகர சுதந்திர போராட்ட வீரரான ஷியாமாஜி கிருஷ்ண வர்மாவின் பிறந்த நாளை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். ‘ஷியாமாஜி கிருஷ்ண வர்மாவின் பிறந்த நாளை முன்னிட்டு அவருக்கு தலைவணங்கி அஞ்சலி செலுத்துகிறேன். அவரது தேசப்பற்று மற்றும் நாட்டின் சுதந்திரத்திற்காக முயற்சிகளை என்றும் மறக்க இயலாது. ஷியாமாஜி கிருஷ்ண வர்மா பற்றியும் அவரது மாண்புகளைப்பற்றியும் நான் முன்பு விரிவாக ஆற்றிய உரையின் சுட்டியை இங்கே பகிர்ந்து கொள்கிறேன் https://www.youtube.com/watch?v=NLw_2cNVRuQ . என்று பிரதமர் குறிப்பிட்டுள்ளார்.
வாரணாசியில் சுற்றுச்சாலை மற்றும் பபத்பூர் விமான நிலைய சாலையை பிரதமர் நாளை தொடங்கிவைக்கவுள்ளார்

வாரணாசியில் 34 கிலோமீட்டர் தொலைவுக்கு ரூ.1571.95 கோடியில் அமைக்கப்பட்டுள்ள இரண்டு முக்கிய தேசிய நெடுஞ்சாலைகளை, பிரதமர் திரு. நரேந்திர மோடி 2018 நவம்பர் 12 திங்கட்கிழமையன்று நாட்டிற்கு அர்ப்பணிக்கவுள்ளார். பிரதமருடன் உத்தரப்பிரதேச ஆளுநர் திரு. ராம் நாயக், மத்திய சாலை போக்குவரத்து & நெடுஞ்சாலை, கப்பல், நீர்வள ஆதாரம், நதிகள் மேம்பாடு மற்றும் கங்கை புனரமைப்புத் துறை அமைச்சர் திரு. நிதின் கட்கரி மற்றும் உத்தரப்பிரதேச முதலமைச்சர் திரு யோகி ஆதித்யநாத் ஆகியோர் இந்த விழாவில் பங்கேற்கின்றனர். இந்த விழா உத்தரப்பிரதேச மாநிலம் வாரணாசியில் திராஹா, ஹர்துவா சுற்றுச்சாலையில் நாளை மாலை நடைபெறவுள்ளது. வாரணாசி சுற்றுச்சாலையின் 16.55 கி.மீ. தூரத்திற்கான முதற்கட்ட பணிகள் ரூ. 759.36 கோடியில் முடிக்கப்பட்டுள்ளது. தேசிய நெடுஞ்சாலை எண்.56-ல், பபத்பூர்-வாரணாசி இடையிலான 17.25 கி.மீ. தொலைவுக்கான நான்கு வழிச்சாலை அமைக்கும் பணிகள் ரூ. 812.59 கோடியில் மேற்கொள்ளப்பட்டுள்ளது. பபத்பூர் விமான நிலைய நெடுஞ்சாலை, வாரணாசியை விமான நிலையத்துடன் இணைப்பதுடன், ஜான்பூர், சுல்தான்பூர் மற்றும் லக்னோவுடனும் இணைக்கும். ஹர்ஹூவாவில் ஒரு மேம்பாலம் மற்றும் தார்னாவில் ஒரு ரயில்வே மேம்பாலத்துடன் கூடிய இந்த சாலை, வாரணாசியிலிருந்து விமான நிலையம் செல்வதற்கான பயண நேரத்தை கணிசமாகக் குறைக்கும். வாரணாசி வாழ் மக்கள் மற்றும் சுற்றுலாப் பயணிகளுக்கும், இந்த நகரத்திற்கு வரும் இதர பயணிகளுக்கும் இது ஒரு பேருதவியாக இருக்கும். இரண்டு ரயில்வே மேம்பாலங்கள் மற்றும் ஒரு மேம்பாலத்துடன் கூடிய சுற்றுச்சாலை, தேசிய நெடுஞ்சாலை எண்.56 (லக்னோ-வாரணாசி), தேசிய நெடுஞ்சாலை எண்.233 (ஆசம்கர்-வாரணாசி), தேசிய நெடுஞ்சாலை எண்.29 (கோரக்பூர்-வாரணாசி) ஆகியவற்றில் போக்குவரத்தை எளிதாக்குவதுடன், அயோத்தி – வாரணாசி நெடுஞ்சாலையில் வாரணாசி நகருக்குள் வராமல் செல்வதற்கும் வாரணாசி நகரில் போக்குவரத்து நெரிசலைக் குறைக்கவும் உதவும். அத்துடன் பயண நேரம், எரிபொருள் பயன்பாடு மற்றும் அப்பகுதியில் ஏற்படும் மாசு அளவையும் குறைக்கும். முக்கிய புத்தமத சுற்றுலாத் தலமான சாரநாத் செல்வதற்கான மிக வசதியான சாலையாகவும் இந்த சுற்றுச்சாலை இருக்கும். இந்தத் திட்டங்கள் கூடுதல் வேலைவாய்ப்பை வழங்குவதுடன், சிறு மற்றும் நடுத்தர தொழில்களின் வளர்ச்சிக்கும், அப்பகுதியின் பொருளாதார மேம்பாட்டிற்கும் ஊக்கமளிப்பதாக அமையும். வாரணாசியை உத்தரப்பிரதேசத்தின் கிழக்குப் பகுதியில் உள்ள பிற இடங்களுடன் இணைப்பதற்கான தேசிய நெடுஞ்சாலைப் பணிகள், மொத்தம் 2,833 கி.மீ. தொலைவுக்கு ரூ. 63,885 கோடி மதிப்பீட்டில் மேற்கொள்ளப்பட்டு வருகிறது. வாரணாசியில் கங்கையாற்றில் அமைக்கப்பட்டுள்ள உள்நாட்டு நீர்வழிப் போக்குவரத்து முனையத்தையும் பிரதமர் நாட்டிற்கு அர்ப்பணித்து வைக்கவுள்ளார். இந்த முனையம், உலகவங்கி நிதியுதவியுடன், இந்திய உள்நாட்டு நீர்வழிப் போக்குவரத்து ஆணையத்தால், தேசிய நீர்வழிச்சாலை-1-ல் (கங்கையாறு) அமைக்கப்படும் 4 பன்முகப் போக்குவரத்து முனையங்களில் ஒன்றாக அமையும். மற்ற 3 முனையங்கள், சாஹிப்கஞ்ச், ஹால்டியா மற்றும் காஸிபூரில் அமைக்கப்பட்டு வருகின்றன. 1500-2000 டன் எடையுள்ள சரக்குகளை சுமந்து செல்லும் வர்த்தக ரீதியான சரக்கு கப்பல் மற்றும் படகு போக்குவரத்தை கங்கையாற்றில் மேற்கொள்வதற்கு இந்தத் திட்டம் வழிவகை செய்கிறது. உள்நாட்டு நீர்வழிக் கப்பல் மூலம் அனுப்பிவைக்கப்படும் நாட்டின் முதலாவது (சுதந்திரத்திற்குப் பிறகு) சரக்குப் பெட்டகத்தையும் பிரதமர் பெற்றுக் கொள்கிறார். இந்த சரக்கு கப்பல், பெப்சிகோ நிறுவனத்தின் உணவு மற்றும் குளிர் பானங்களுடன், கடந்த அக்டோபர் இறுதி வாரத்தில் கொல்கத்தாவிலிருந்து அனுப்பிவைக்கப்பட்டது.
இலங்கை எதிரான கிரிக்கெட் போட்டியில் இந்தியாவின்  வெற்றிக்கு பிரதமர் பாராட்டு

இலங்கைக்கு எதிரான கிரிக்கெட் போட்டித் தொடரை இந்திய கிரிக்கெட் அணி வரலாற்று சிறப்பு மிக்க வகையில் கைப்பற்றியுள்ளதை முன்னிட்டு பிரதமர் திரு. நரேந்திர மோடி தனது வாழ்த்துகளை தெரிவித்துள்ளார். இலங்கைக்கு எதிரான கிரிக்கெட் போட்டித் தொடரை இந்திய கிரிக்கெட் அணி வென்றுள்ளது வரலாற்றுச் சிறப்பு மிக்கதாகும். இந்திய அணி வீரர்களுக்கு எனது வாழ்த்துகள். இந்திய அணியினரின் மனதில் பதியதக்க செயல்பாடு நம்மை பெருமையில் ஆழ்த்தியுள்ளது என்று பிரதமர் தனது வாழ்த்து செய்தியில் கூறியுள்ளார். ••••••
தேசிய இளைஞர் தினத்தையொட்டி பிரதமர் இரண்டு காணொலி காட்சிகள் மூலம் உரை

பிரதமர் திரு. நரேந்திர மோடி அவர்கள், தேசிய இளைஞர் தினத்தையொட்டி இரு நிகழ்ச்சிகளில், காணொலி காட்சி மூலம் உரையாற்றினார். கிரேட்டர் நொய்டா, கவுதம் புத்தா பல்கலைக்கழகத்தில் நடைபெற்ற தேசிய இளைஞர் கொண்டாட்டம், 2018 துவக்க விழாவில் பிரதமர், பி.எஸ்.எல்.வி.-சி40 செயற்கைக்கோளை வெற்றிகரமாக செலுத்தியதற்காக இஸ்ரோவை பாராட்டி தனது உரையை துவக்கினார். விண்வெளியில் நமது முன்னேற்றங்கள் நம்முடைய குடிமக்களுக்கு உதவுவதுடன், நமது வளர்ச்சிப் பாதையை மேம்படுத்தும் என பிரதமர் கூறினார். 2017, டிசம்பர் மன் கீ பாத் நிகழ்ச்சியில் தாம் மாவட்டங்களில் மாதிரி நாடாளுமன்றம் நடத்தப்பட வேண்டும் என அறைகூவல் விடுத்ததை அவர் நினைவுக் கூர்ந்தார். மேலும் அவர், அத்தகைய மாதிரி நாடாளுமன்றங்கள் நமது இளைஞர்களிடையே விவாதத்திற்கான உணர்வினை உயர்த்தும் என்றார். நாம் 1947-க்கு பின்பாக பிறந்ததனால், விடுதலைப் போராட்டத்தில் பங்கேற்கும் பெருமை நமக்கு கிட்டவில்லை என பிரதமர் கூறினார். ஆனால், நமது சுதந்திரத்திற்காக தங்களது வாழ்க்கையை அர்ப்பணித்த மிகச்சிறந்த ஆண்கள் மற்றும் பெண்களின் கனவை நிறைவேற்றும் பொறுப்பு நமக்கு கிடைத்துள்ளது. நமது சுதந்திர போராட்ட வீரர்கள் கனவு கண்ட இந்தியாவை நாம் உருவாக்க வேண்டும் என திரு. நரேந்திர மோடி வலியுறுத்தினார். நமது இளைஞர்களை வேலைவாய்ப்பு அளிப்பவர்களாக உருவாக்கிட நாங்கள் விரும்புகிறோம் என்றார் பிரதமர். மேலும் அவர், அவர்கள் கண்டுபிடிப்புகளை உருவாக்கக்கூடிய இளைஞர்களாக இருக்க வேண்டும் என்றார். இன்றைய இளைஞர்களிடம், ‘தைரியம்’ அல்லது பொறுமை இல்லை என சிலர் கூறுவார்கள் என்றார் பிரதமர். இருப்பினும், ஒருவகையில், அது நமது இளைஞர்களிடையே கண்டுபிடிப்பிற்கான உத்வேகத்தை தூண்டிவிடுகிறது என அவர் கருதினார். அது நமது இளைஞர்களை பல்வகையில் சிந்திக்க வைத்து, புதிய செயல்களை செய்ய வைக்கிறது என்றார் அவர். இளைஞர்கள் விளையாட்டை தங்கள் வாழ்க்கையின் ஒரு பகுதியாக கொண்டிருக்க வேண்டும் என பிரதமர் வலியுறுத்தினார். கர்நாடகா, பேலகாவியில் தேசிய இளைஞர் தினம் மற்றும் சர்வ தர்ம சபா நிகழ்ச்சியில் உரையாற்றிய பிரதமர், சுவாமி விவேகானந்தர் சகோதரத்துவத்திற்கு முக்கியத்துவம் அளித்தார் என்றார். மேலும், இந்தியாவில் முன்னேற்றத்தில்தான் நமது நல்வாழ்வு உள்ளது என அவர் நம்பிக்கை கொண்டிருந்ததாகவும் பிரதமர் கூறினார். திரு.நரேந்திர மோடி அவர்கள், மேற்கத்திய உலகில் இந்தியாவிற்கு எதிராக பரப்பியிருந்தவற்றை தவறு என சுவாமி விவேகானந்தர் நிருபித்தார் என்றார். மேலும், சமூக தீமைகளுக்கு எதிராகவும் அவர் குரல் எழுப்பினார் என்றார் அவர். நாட்டை துண்டாட சிலர் முயற்சிக்கின்றனர். இந்நாட்டின் இளைஞர்கள் அத்தகையவர்களுக்கு உரிய பதிலை அளிக்கின்றனர் என்றார் பிரதமர். மேலும் பிரதமர், நமது இளைஞர்களை தவறான பாதைக்கு என்றும் அழைத்துச் செல்ல முடியாது என்றார். இந்தியாவின் இளைஞர்கள் தான் தூய்மையான பாரத இயக்கத்தை புதிய உச்சங்களுக்கு எடுத்துச் செல்கின்றனர் என்றார் பிரதமர். மேலும் அவர், சமூகத்திற்கு பணியாற்றிய மற்றும் சீர்திருத்திய பல்வேறு புனிதர்கள், துறவிகளுக்கு இந்தியா வீடாக அமைந்துள்ளது என்றார். நமது கலாச்சாரத்தின் ஒரு பகுதியாக சேவை புரிதல் இருப்பதாக பிரதமர் கூறினார். மேலும் அவர், இந்தியா முழுவதிலும், சமூகத்திற்காக தன்னலமற்று பல்வேறு தனிநபர்கள் மற்றும் நிறுவனங்கள் பணியாற்றி வருகிறார்கள் என்றார். திறந்தவெளி மலம் கழித்தலற்ற தேசமாக நமது நாட்டை மாற்றிட ஒவ்வொருவரும் உழைக்க வேண்டும் என பிரதமர் வலியுறுத்தினார்.